A Cuncezziò

L'oratoriu di a Cuncezziò, hè una piccula chjesa chì si trova in Bastia, in u quartieru di Terra Vechja, carrughju Napuleò. Hè statu classatu munumentu storicu in u 2000. Hè famosa pè i so ricchi decori di stile baroccu è pè u so rollu storicu à u 18u seculu (à i tempi di e rivuluzione in Corsica). Hè una di e chjese e più decurate di Bastia. Storia À l'origine hè a cappella di a cunfraterna di l'Immaculata Cuncezziò, creata in u 1588. L'edifiziu hè statu compiu in u 1609. Da u 1636 à u 1666 a chjesa di A Cuncezziò diventa a chjesa paruchjale di u quartieru di Terra Vechja per via chì a chjesa di San Ghjuvà hè in travagli. Descrizzione A facciata A facciata ùn hè micca d'origine. In u 1704 hè imbellita da un purtone baroccu. In u 1858 è 1859 a facciata hè ricuperta di sciappe di màrmeru di Carrara. U stile di a facciata hè classicu. I decori interiori A chjesa di a Cuncezziò hè una di chjesa decurata di manera assai ricca è maestosa. L'internu dà un impressione di lussu. I decori interni sò di stile baroccu. I muri sò vestuti di tissutu : ci hè seta nant'à i muri è nant'à i pilastri ci hè villutu di Ghjenuva chì sò di a fine di u seculu XVI. U fattu di copre e chjese di tissuti hè un usu ghjenuvese, intruduttu da u guvernatore Da Passano in u 1589. I capitelli è e curnice I capitelli è e curnice : ci sò stucchi di l'anni 1618-1619. Sò ricuperti di fronde d'oru à u principiu di u seculu XIX. U legnu E stalle di nociu sò state fatte à a fine di u seculu XVIII da parechji bancalari bastiacci. U sacratu Davanti à a chjesa si trova una mosaica fatta di cotuli culuriti. Hè un usu ghjenuvese. A mosaica rapresenta un sole (à u centru), una mezaluna (à diritta) è una grande stella (à manca). U fondu hè fattu di mutivi geumetrichi di culori differenti. A pittura di a volta Hè cunsiderata cum'è una di e più belle di Bastia. A pittura hè curata, dillicata. Hè datatu di u seculu XVII. Più tardi hè cumplettatu in u 1855 da parechji pittori taliani, capitanati da u fiurentinu Bernardo Francesci Sieni. L'altare maestru L'ancona di l'altare maestru hè di 1624, cun marmeru di parechji culori. I lustri Venenu da Ghjenuva, sò stati cummandati in u 1863. A mezaluna Un candileru d'argentu in forma di meza luna si trova nant'à l'altare maestru. Hè adupratu solu per e feste impurtante. Hè statu da Gaetano Macchi, di Siena. Hè in forma di meza luna è di serpu, chì sò i sìmbuli di a Madonna. A statua A statua di legnu di a Cuncezziò hè di u seculu XVIII. E pitture A pittura di Léon Olivié U quatru maiò di l'altare maestru hè statu fattu da u pittore francese Léon Olivié. Hè una copia d'una pittura di Bartolomé Esteban Murillo. U portacroce Hè unu di i più vechji quatri di Bastia. Hè datatu di u seculu XVI. S'assumaglia assai à una pittura di Raffaelu, chjamatu Spasimo di Sicilia. Forse chì sta pittura veneria da una chjesa smarrita di Bastia: quella di Santu Niculà, di u cunventu San Francescu o di a chjesa distrutta di Belgudere. A pittura hè stata ristaurata in u 2019. A l'epica di Pasquale Paoli À u XVIIIu seculu u bastimentu hà ghjuvatu di sala di deliberazione pulitiche. In u 1794, a Corsica diventa inglese à a dumanda di Pasquale Paoli. Hè u tempu di u reame anglocorsu chì durerà da u 1794 à u 1796. In u 1795, a chjesa diventa a sede di u parlamentu. Tandu si mette allora un sedione davanti à l'altare per materializà a presenza di u rè d'Inghilterra, George III. Quelli chì passavanu in carrughju duvianu saluallu quandu e porte di a chjesa eranu aperte. Da vede dinù Bastia A Citatella di Bastia Oratoriu San Roccu di Bastia Catedrale Santa Maria San Carlu Santa Croce San Ghjuvà U Mercà Nòtte